Berigtigelse: DR har tolket tallene fra Danmarks Statistiks database forkert i forbindelse med første udgivelse af denne artikel. Det viser sig, at tallene omhandler alle personer under uddannelse bredt forstået. Det vil sige, at tallene ikke kun gælder studerende, men også skole- og gymnasieelever. Samtidig er alle studerende ikke omfattet af opgørelsen, for hvis en studerende også arbejder, vil vedkommende blive registreret i job i stedet for som studerende.

DR har efterfølgende opdateret artiklen med de korrekte tal, som viser, at tendensen er den samme, men tallene er nogle andre. Fra oktober 2014 til oktober 2018 har 5.736 studerende forladt Indre By og Brokvarterne i København.

DR beklager fejlen.

Drømmen om at leve sit studieliv i Indre By i København eller populære Vesterbro, Østerbro og Nørrebro bliver stadig sværere at opnå. I mange år var antallet af studerende, der bor i centrum, stigende, men de senere år er udviklingen vendt.

Færre studerende bor således nær søerne og Strøget, viser de seneste tal fra Danmarks Statistik, der dækker udviklingen fra oktober 2014 til oktober 2018.

På fire år er antallet af studerende, der bor i brokvarterene, faldet med 5.736 personer, mens tilbagegangen i studerende først har ramt Indre By de seneste år.

Huslejen og boligpriserne er ganske enkelt vokset så kraftigt i hovedstaden, at de studerende har svært ved at være med, forklarer Curt Lilliegren, der er direktør i Boligøkonomisk Videnscenter.

Det gør det også sværere for de unge, at værelser udlejes gennem Airbnb i stedet for til studieboliger, siger han.

- De unge er blevet presset væk fra det centrale og dyreste København, men ro på: Vi er ikke ude i en katastrofal situation, siger direktøren.

Færre studerende bor helt centralt i København